《次韵答公美二首》
宋代·邓深

幽居正傍小溪斜，想见樵风似若耶。
固有诗章舒眼界，可无药物助脾家。
追欢难共长沙酒，遣睡姑尝陆羽茶。
更祝安心为妙法，都将世事等空花。

作者简介：（约公元一一六二年前后在世）生卒年均不详，约宋高宗绍兴末前后在世。绍兴进士。试中教官。入为太府丞，轮对论京西湖南北户及士大夫风俗，高宗嘉纳。提举广西市舶，以亲老求便郡，知衡州，盗望风帖息。擢潼川路转运使，盐酒虚额，久为民害，深请蠲除之。守令贪污，即劾奏。虞允文贻书，称其“不畏强御，思济斯民，挺然之操，未见近比。”后以朝散大夫致仕。爱居东湖之胜，筑室曰明秀，终老其中。深著有文集十卷，今存二卷，《四库总目》传于世。